A Tanács 64/475/EGK irányelve
(1964. július 30.)
az ipari befektetésekre vonatkozó összehangolt éves felmérésekről
AZ EURÓPAI GAZDASÁGI KÖZÖSSÉG TANÁCSA,
tekintettel az Európai Gazdasági Közösséget létrehozó szerződésre és különösen annak 213. Cikkére,
tekintettel a Bizottság által benyújtott tervezetre,
mivel a Szerződés által ráruházott feladatok teljesítése érdekében a Bizottság rendelkezésére kell állnia olyan éves statisztikáknak, amelyek a befektetések alakulását mutatják a Közösség különböző ágazataiban;
mivel első alkalommal az 1962. évre vonatkozó ágazati felmérésben történt meg az összehasonlítható ágazati mutatókkal kapcsolatos alapadatok összegyűjtése; mivel ilyen jellegű felmérés nem végezhető gyakran; mivel bizonyos alapvető dolgokra vonatkozó éves statisztikákra a közbenső években elengedhetetlenül szükség van; mivel e tekintetben a befektetések olyan fontossággal bírnak, hogy a legtöbb tagállam statisztikai hivatala az erre vonatkozó adatokat már évek óta gyűjti;
mivel elengedhetetlenül szükséges ugyanakkor, hogy ezen éves statisztikákat valamennyi tagállam azok fogalomrendszerét és módszerét tekintve összehangolt formában bocsássa a Bizottság rendelkezésére annak érdekében, hogy hasonló ágazati lebontásban összehasonlítható eredmények álljanak rendelkezésre a hat tagállamra vonatkozóan,
ELFOGADTA EZT AZ IRÁNYELVET:
1. cikk
A tagállamok a Bizottsággal való technikai együttműködés keretében minden szükséges intézkedést megtesznek az ipari befektetésekre vonatkozó összehangolt éves felmérések elkészítése, valamint annak biztosítása érdekében, hogy az 1964. évre vonatkozó első felmérés 1965. folyamán elkészüljön.
2. cikk
Ezen irányelvben az egyes ágazatok az "Európai Közösségek Ágazati Nómenklatúrája" (NICE) [1] alapján kerültek meghatározásra.
Kisvállalkozások esetén a felmérés véletlenszerű mintavétellel is elvégezhető.
3. cikk
A nyilvántartásba kerülő adatoknak az éves befektetési költségekre kell vonatkozniuk (ideértve a saját vállalkozásban létrehozott üzemeket, berendezéseket is), az alábbi lebontásban:
a) Gépek, berendezések, járművek;
b) Épületek építése;
c) Meglévő épületek és telkek vásárlása.
A szociális jellegű befektetések lehetőség szerint külön bevalláson összesítve legyenek feltüntetve.
4. cikk
A felmérések eredményeit ágazatonkénti lebontásban, az egyes országoknak a statisztikai adatok bizalmasságára vonatkozó nemzeti joganyagának megfelelően kell a Bizottság részére továbbítani.
5. cikk
Ennek az irányelvnek a tagállamok a címzettjei.
Kelt Brüsszelben, 1964. július 30-án.